text: আপডেট: আগস্ট ৩০, ২০২০ ০০:৪৭ এএম
  রোববার (৩০ আগস্ট) দেশে আশুরা পালন করা হবে। তবে এবার করোনার কারণে শোক মিছিল এবং তাজিয়া র‌্যালি বের হচ্ছে না। গত বছরের মতো জঙ্গি হামলার কোনো হুমকি না থাকলেও আশুরার কর্মসূচিকে নিরাপদ করতে প্রস্তুত আইনশৃঙ্খলা রক্ষাকারী বাহিনী।
  চট্টগ্রামে শিয়া সম্প্রদায়ের ইমাম আমজাদ হোসেন চট্টগ্রাম প্রতিদিনকে বলেন, 'মহররম মাসের চাঁদ দেখা যাওয়ার পর থেকে আমরা ১০ দিন ব্যাপী আশুরার কর্মসূচি পালন করি। আমাদের কর্মসূচি আশুরার দিন মূলত শেষ হয়। প্রতি বছর আশুরার দিন সকালে শিয়া সদরঘাট ও হালিশহর শিয়া মসজিদে বিভিন্ন কর্মসূচির সাথে শোক র‌্যালিও করা হতো। করোনার কারণে এবার র‌্যালির কর্মসূচি রাখা হয়নি। অন্যান্য কর্মসূচি স্বাস্থ্যবিধি মেনেই পালন করা হচ্ছে এবং হবে।'
  পাহাড়তলী ওয়্যারলেস এলাকা থেকে অবাঙালিরা প্রতিবছর তাজিয়া মিছিল করতো। এবার তাদেরও তাজিয়া মিছিল হবে না জানিয়েছেন ওই সমাজের সর্দার মো. পারভেজ। তিনি বলেন, 'এবার আমরা আমাদের মসজিদ প্রাঙ্গণে আশুরার কর্মসূচি পালন করবো। সব প্রস্তুতি সম্পন্ন হয়েছে।'
  আইনশৃঙ্খলার বিষয়ে জানতে চাইলে চট্টগ্রাম নগর পুলিশের উপকমিশনার (বিশেষ শাখা) আব্দুল ওয়ারিশ বলেন, 'আশুরার কর্মসূচিতে নিরাপত্তা দিতে নগর পুলিশ ব্যাপক প্রস্তুতি নিয়েছে। সংশ্লিষ্ট থানার পাশাপাশি গোয়েন্দা পুলিশ এবং বিশেষায়িত বাহিনীও প্রস্তুত থাকবে।'
  তবে গত বছর আশুরার কর্মসূচিকে কেন্দ্র করে জঙ্গি হামলার হুমকি থাকলেও তবে কোন প্রকার হুমকি কিংবা আশঙ্কা নেই বলে জানান পুলিশ কর্মকর্তারা।